La Plataforma per la Llengua ha activat el web 'www.estimelcatala.cat' per reclamar al Govern de les Illes Balears que garanteixi el català com a requisit per als treballadors públics de la sanitat. L'ONG del català anima la població a posar les seves dades i fer un enviament massiu de 'cartes' virtuals a l'executiu liderat per Francina Armengol. Des de la Plataforma per la Llengua s'ha lamentat "profundament" la decisió d'Armengol de rebaixar el decret pel qual es regulava l'exigència de conèixer el català en la sanitat pública balear. L'entitat recorda en el text que més del 60% dels diputats del Parlament de les Illes Balears portaven al programa la recuperació del requisit de conèixer el català per a treballar en el sector públic de les Illes Balears, fet que representa "un mecanisme indispensable per a garantir els drets lingüístics de tots els ciutadans illencs". "Retirar el decret és, per tant, donar l'esquena a la voluntat popular", avisa la Plataforma per la Llengua. En la missiva al govern d'Armengol també s'assenyala que els nous professionals de la medicina i la infermeria hauran d'acreditar un nivell B2 d'anglès per a obtenir la titulació. "Un fet que podria dur a la situació insòlita que un pacient del sistema sanitari balear tingués garantida una bona atenció en anglès, però no pas en la llengua pròpia de les Illes", assenyala l'ONG del català, que recordar que el coneixement de llengua castellana és un requisit obligatori per a accedir a qualsevol plaça de l’administració. Finalment, l'entitat adverteix que si es contracta personal que no té coneixement de la llengua catalana, aquest greuge no es podrà corregir més endavant i farà que els usuaris perdin drets a l'hora de ser atesos en la seva llengua. De fet, des del 2007, la Plataforma per la Llengua ha recollit 13 casos de discriminacions greus a les Illes Balears.

Summary: Impulsen un web per reclamar al Govern de les Illes Balears que garanteixi el català a la sanitat


Els representants de la indústria de l’automoció aposten per un vehicle autònom, connectat i col·lectiu de cara al futur, en una conferència al MWC ACN Barcelona/L'Hospitalet de Llobregat.-La indústria de la mobilitat aplicada a l’automoció aposta perquè el futur del cotxe sigui connectat, autònom i compartit, segons les declaracions que han fet alts directius de companyies com BMW, AccuWeather, Uber, Daimler, Nokia o Hertz, en la conferència ‘El cotxe com a servei’, que ha tingut lloc aquest dimarts a la tarda al Mobile World Congress de Barcelona. El cap de producte d’Uber, Manik Gupta, ha apuntat que l’èxit del seu servei de taxi es basa en ser “confiable i assequible” i que permet casar l’oferta i la demanda de cotxes en temps real. Segons un experiment realitzat per la firma californiana a Pittsburgh, es podria garantir la mobilitat en una gran ciutat amb només el 10% dels cotxes actuals si tots els vehicles fossin compartits, amb els efectes sobre la congestió, el consum de carburants, la pol·lució i els temps de desplaçament que això tindria per als ciutadans. Durant el seu parlament, el vicepresident de Negoci Digital de BMW, Dieter May, ha assenyalat la indústria avança de la digitalització de la tecnologia de l’automoció cap a la connectivitats dels cotxes i que els objectius “claus” dels fabricants són millorar l’autonomia dels vehicles i l’experiència a bord dels usuaris. May ha apostat per incidir més en la personalització dels vehicles i en la creació de perfils penjats al núvol que reconeguin les preferències dels conductors al volant a través dels seus dispositius mòbils. Segons el directiu de BMW, “el cotxe connectat és la major disrupció en els més de cent anys d’història de la  indústria de l’automòbil”. Per la seva banda, el vicepresident de Màrqueting en IoT de Nokia, Jason Collins, i el director de Tecnologia de Hertz, Rob Moore, han participat en un debat durant la mateixa jornada en què han apostat també pels “cotxes personalitzables” amb perfils individuals que s’activen quan l’usuari puja al cotxe i adapten les butaques i els miralls al seu gust. Moore ha previst també que la connexió entre els telèfons intel·ligents i els vehicles servirà per pagar als aparcaments o a les benzineres sense que el conductor hagi de gestionar activament la transacció. El responsable de Hertz ha previst que el futur de la indústria es basa en l’aplicació de la intel·ligència artificial als cotxes i en la conducció automàtica i ha defensat que això no afectarà negativament el sector del lloguer de vehicles. El cotxe compartit i els costos de la mobilitat El conseller delegat de Daimler Financial Services, Klaus Entenmann, ha reconegut que el món de l’automoció “ha canviat ràpidament” i que la seva companyia, a més de finançar la compra de cotxes, ha apostat per adquirir companyies de reserva online de taxis o de cotxe compartit per mantenir la seva fortalesa dins del sector. Segons Entenmann, els ‘pools’ de conducció que faciliten les empreses de vehicle compartit permetran reduir els costos d’anar en cotxe, donar resposta a les demandes individuals de transport i crear una xarxa de transport col·lectiu. Per últim, el fundador i president d’AccuWeather, Joel Myers, ha celebrat que la tecnologia contribuirà a salvar milers de vides que es perden actualment a causa de la conducció. Com a exemple, Myers ha explicat que la seva aplicació preveu tot tipus d’inclemències meteorològiques i n’avisa en temps real als usuaris, que poden triar una de les rutes alternatives que dissenya AccuWeather en aquestes situacions. L’emprenedor ha lamentat que les males condicions meteorològiques causen 6.000 morts per accident de trànsit a l’any als EUA i ha titllat “d’inacceptable” aquestes dades. Per això, el responsable d’AccuWeather s’ha fixat com a objectiu que, gràcies en part a la seva aplicació, es redueixin un 10% aquestes morts per accident en els propers deu anys.

Summary: Uber estima que es podria garantir la mobilitat actual amb només el 10% dels cotxes si aquests fossin compartits


El sector del viatge turístic ha demanat a la Comissió Europea una solució “ràpida” per a les cancel·lacions “massives” de viatges en el marc de la crisi econòmica “de dimensions imprevisibles” desencadenada per la pandèmia de coronavirus. L'Associació Europea d'Agents de Viatge i Touroperadors (ECTTA per les sigles en anglès) alerta del risc de fallida de “milers” d'empreses de viatge i per això també reclama “flexibilitat” de les normes de reemborsament. A més, l'entitat, que agrupa agents de viatges de 30 països europeus, ha alertat que les decisions “inevitables” per contenir la infecció condueixen els viatges i el turisme “a un punt gairebé completament mort”. Des de l'associació, el seu president, Pawel Niewiadomski, ha posat sobre la taula algunes mesures per combatre la situació, com ara que els usuaris puguin rebre un val per fer els viatges després de la crisi, en lloc de rebre reemborsaments. A banda, ha reclamat mesures de suport financer als touroperadors i ha reclamat solucions com les que ja han aplicat alguns països del món, com ara injeccions de liquiditat sobre l'economia.

Summary: El sector del viatge turístic demana a la CE una solució “ràpida” per a les cancel·lacions “massives” de viatges


Un incendi ha cremat completament un magatzem de sabates la matinada d'aquest diumenge a Reus, segons han informat els Bombers. El cos ha rebut l'avís a les 2.20 hores i fins al llocs s'han desplaçat sis dotacions dels parcs de Reus, Tarragona i Cambrils. La nau, d'uns 500 metres quadrats, ha quedat completament afectada i els sostre de formigó armat ha col·lapsat. Com a conseqüència de l'incendi s'ha cremat tot el material que hi havia a l'interior i dos camions del mateix magatzem. L'incendi està control·lat però els Bombers hi continuen treballant. La nau es troba situada al camí antic de Castellvell, a la parcel·la 15.

Summary: Crema completament un magatzem de sabates a Reus


El sindicat Metges de Catalunya (MC) ha exigit aquest dilluns al Departament de Salut que reverteixi la decisió “indecent” d’externalitzar a una filial de l’empresa privada Ferrovial el seguiment telefònic dels contactes de persones que han donat positiu de coronavirus i demana al Govern que inverteixi “fins al darrer euro del seu raquític pressupost sanitari” al sistema de salut públic. El sindicat considera “insultant” que Salut contracti per valor de 17,6 milions d’euros el rastreig de la covid-19 a una empresa amb ànim de lucre i, per contra, només destini 4,5 milions d’euros a reforçar aquest estiu els centres d’atenció primària (CAP) de la costa i els equips amb una major pressió de residències geriàtriques, “tot i la pèrdua de més de 850 facultatius que arrossega el primer nivell assistencial per culpa de les retallades dels últims deu anys”. Així, l’organització reclama una rectificació “urgent” a l’executiu català per “respecte als professionals del servei bàsic assistencial que s’estan deixant la pell per atendre amb la màxima qualitat tots els pacients, malgrat les penúries cròniques del sistema” i també per “decòrum polític i social”. “L’atenció primària --afegeix el comunicat-- és la xarxa sanitària amb una major penetració geogràfica i social, i, com a tal, es la que està en millors condicions de poder detectar els nous casos de covid-19 i fer-ne el seguiment dels contactes, en estreta col·laboració amb Salut Pública, sempre que s’injectin els recursos econòmics i humans suficients”.

Summary: Metges de Catalunya exigeix a Salut que reverteixi el contracte amb Ferrovial per seguir els casos de covid-19


Els Mossos d’Esquadra van detenir aquest dijous al migdia un home de 43 anys, veí de Lleida, d'origen algerià, per un suposat delicte de robatori amb força després que la dependenta de la botiga s'adonés que l'home havia extret les alarmes d'algunes peces de roba. La dependenta l'establiment, situat al carrer Major de Lleida, va alertar el guàrdia de seguretat que va aturar l'home abans de sortir del comerç i aquest va fer-li una empenta. L'home va sortir corrent, però el guàrdia de seguretat el va interceptar ja al carrer.  Una patrulla de Mossos d’Esquadra es va desplaçar a la botiga i allà, va detenir, minuts després, una dona, de 26 anys, veïna de Vic i d'origen romanès, que havia comés suposadament un robatori en la mateixa botiga per valor de 545 euros. Les càmeres de seguretat i la dependenta van aviar la policia que la dona era qui suposadament s'havia endut la roba,motiu pel qual va ser detinguda. Els dos arrestats passaran pròximament a disposició judicial.

Summary: Detinguts per robar en la mateixa botiga de  l’Eix Comercial de Lleida amb uns minuts de diferència


El responsable de programació de la nova temporada del teatre Cirvianum de Torelló, Pep Tines, ha explicat aquest dimarts que es tracta d'una de les "millors" programacions dels darrers temps tant a nivell artístic com cultural. A més, Tines ha destacat que pel tipus d'espectacles que s'ha programat, també serà una temporada "de llagrimeta". En total, el Cirvianum oferirà més d'una vintena d'espectacles, amb una programació que començarà aquest cap de setmana i s'allargarà fins el mes de juny. L'espectacle inaugural serà 'Federico García' de Pep Tosar, una obra que incorpora teatre, dansa i música i està basada en l'obra i vida del poeta Federico Garcia Lorca. Un altre dels espectacles destacats és 'El metge de Lampedusa', una història colpidora sobre el drama de les persones refugiades. D'altra banda, una de les grans novetats és la nova pàgina web, que incorpora una plataforma per permetrà vendre les entrades dels espectacles. El responsable de programació del teatre Cirvianum de Torelló, Pep Tines, ha assenyalat que la vintena d'espectacles que incorpora la temporada que s'estrena aquest diumenge són de qualitat "contrastada". La pluralitat de la programació també és un tret distintiu de la programació, ha destacat Tines, ja que es poden trobar espectacles de música, teatre, poesia, titelles, dansa, màgia i també pels més petits. A banda de l'obra que obrirà la temporada, amb 'Federico García', Pep Tines també ha destacat l'espectacle de dansa hip-hop dels Brodas Bros o el concert de Maria Arnal i Marcel Bagés. Un dels espectacles que es farà fora del teatre Cirvianum és 'Ventura' a la casa Joanet de Pujols, amb dues funcions per a 30 persones. Altres artistes que passaran per l'escenari del Cirvianum seran els Astrio o el Mag Lari. El teatre osonenc també acollirà un dels èxits de la temporada a Barcelona, 'Les noies de Mossbank Road'.  Pep Tines ha explicat que el Cirvianum ha reprès el contacte amb els altres teatres d'Osona, l'Atlàntida i Calldetenes. En concret, els tres teatres participen d'un cicle que promou la programació d'un espectacle que giri al voltant d'una mateixa temàtica, en aquesta ocasió 'Acolliment i integració'. La proposta torellonenca és 'El metge de Lapedusa', amb Xiscu Masó, que explica la història colpidora del drama de les persones refugiades a l'illa italiana. En col·laboració amb la resta de teatres, el Teatre Cirvianum de Torelló també acollirà 'Tornar', una obra de l'osonenca Noemí Morral, que ressegueix un camí cap a la reconciliació amb la vida, i que es podrà veure a Torelló, Calldetenes i Vic. A banda del nou web, el Teatre Cirvianum també ha canviat la seva imatge gràfica. Entre les novetats, també destaquen dos nous abonaments: l'abonament Musicat i l'Abonament Dansat, que permeten l'accés a cinc espectacles per 45 euros i a 3 espectacles per 30 euros respectivament.  La regidora de Cultura, Núria Güell, ha volgut denunciar el "desconcert" amb què viu avui dia el món cultural del país, des de l'aplicació de l'article 155. Segons la regidora, les conseqüències tenen efectes "devastadors" que amenacen i posen en qüestió la feina feta des de fa molts anys. Güell, però també l'alcalde i el mateix Tines, han llançat un crit d'"auxili" per alertar del clima que està vivint la cultura arreu de Catalunya.  El programador també ha destacat la incertesa que viu la cultura en aquests moments, "perquè és complicat programar o fer plans sense saber dels recursos de què es disposa".  L'alcalde, Santi Vivet, també ha parlat de la remodelació d'un teatre que vol ser "el teatre de la Vall del Ges", en referència al Cirvianum. El batlle ha explicat que enguany s'ha aprovat una partida de 30.000 euros per l'elaboració del projecte que contempli una nova platea i la millora de la climatització. Sense donar xifres exactes del cost de les obres, Vivet ha assenyalat que es tracta d'una inversió "molt important". El batlle espera poder tenir enllestit el projecte durant aquest 2018, cosa que permetria poder començar els treballs l'any vinent.

Summary: La nova temporada del Cirvianum de Torelló presenta una vintena d'espectacles i serà "de llagrimeta"


Un equip d'investigadors de la URV estudiarà la relació entre algunes malalties i la indústria química tarragonina. Ja fa més de 30 anys que es vol dur a terme, però mai ha prosperat per la manca de suport d'administracions públiques i privades. El catedràtic de toxicologia Josep Lluís Domingo no vol seguir de braços plegats i impulsa aquesta controvertida investigació amb recursos propis, és a dir, aprofitant l'equip humà de la universitat. El greu accident a Iqoxe ha estat el detonant per desencallar un projecte que té per objectiu confirmar o desmentir si la química pot perjudicar la salut, com a hipòtesi de partida, i posar llum sobre aquesta percepció que plana sobre la població tarragonina. Es prendran grans mostres de població, fruit d'acords amb centres d'atenció primària i hospitals, i es compararan amb habitants de les Terres de l'Ebre. Josep Lluís Domingo, catedràtic de Toxicologia i Salut Medioambiental a la Facultat de Medicina de Reus de la URV i director de TecnATox, Centre de Tecnologia Ambiental Alimentària i Toxicològica, es troba entre els investigadors més citats del món. Creu que l'estudi no s'allargarà i s'obtindran resultats en menys de dos anys. Diu que no seran molt concloents, però que l'estudi servirà perquè les administracions no girin el cap cap a una altra banda i afrontin una qüestió difícil, per a alguns, fins i tot tabú. L'estudi, encara a les beceroles, vol posar en context dades mèdiques ja existents dins del sistema sanitari públic, i agrupar-les per malalties i llocs de residència -mantenint l'anonimat del pacient. De fet, la investigació no busca treballar en individus concrets, sinó en grans mostres de població. Domingo confia que el Departament de Salut no hi posi impediments i es pugui disposar d'informació de tota la població que es visita als centres d'atenció primària i/o als centres hospitalaris del Tarragonès.  Es tracta d'un estudi de tipus ecològic, basat en la correlació, que pretén contraposar l'estat de salut de la població tarragonina amb l'ebrenca, una informació també supeditada a l'autorització per part de Salut. Segons el professor de la URV, les Terres de l'Ebre són la població control ideal -són veïns de demarcació, però no conviuen amb la indústria química. També es tindran en compte unes 800 mostres de sang que es conserven d'un anterior estudi fet per la Facultat de Medicina i no es descarta citar voluntaris -per a mostres d'orina. L'estudi epidemiològic es fa esperar La investigació no se centrarà només en el càncer, possiblement la malaltia que sovint s'associa més amb la química, sinó que abraçarà tot el ventall de patologies greus que tinguin major incidència a la zona -malalties respiratòries, cardiovasculars, inflamatòries, migranyes, al·lèrgies, problemes de pell, infertilitat, avortaments espontanis, naixement de prematurs... "La mala qualitat del semen va arribar fins i tot a mans de Fiscalia, però finalment va quedar aparcat", apunta el professor. Dividit en mòduls -o fases-, l'estudi també vol abordar els efectes neuroconductuals en nens de fins a 3 o 4 anys d'edat, en relació a la seva capacitat d'aprenentatge, memòria, etc. Es tractarà de fer uns senzills tests internacionals per comprovar si viure en aquesta zona afecta sobre la població infantil. La investigació prendrà de referència estudis asiàtics que tracten la incidència de la petroquímica en la salut. "Obren un camí, si bé la població i la indústria són diferents", afirma Domingo.  Va ser arran l'atemptat d'ETA de l'any 1987 que Domingo va voler investigar els impactes adversos de la indústria en la població que viu a les rodalies. Amb l'explosió a Iqoxe, la perillositat de la química ha quedat altre cop al descobert. "Ara és el moment, no podem esperar més", diu el professor. El més ideal hauria estat fer un estudi epidemiològic, però era llarg i costós. El catedràtic confia que la investigació acabi desencadenant aquest esperat estudi, per iniciativa de les pròpies autoritats.

Summary: Un equip d'investigadors de la URV estudiarà la relació entre algunes malalties i la indústria química a Tarragona


Ha permès compartir en temps real la visió de l'arbre que podava l'operari amb un enginyer que es trobava en un altre espai ACN Albatàrrec.-Un camp de nectarines d'Albatàrrec (Segrià) s'ha convertit aquest divendres en el primer camp connectat amb 5G de tot l'Estat. La iniciativa pionera ha estat un exemple de com la connectivitat 5G en el món rural pot ajudar a augmentar la productivitat de les finques. En concret, la prova pilot ha consistit en establir un sistema d'assessorament i formació entre un operari que podava al camp i un enginyer agrònom que es trobava en un altre espai, a través d'unes ulleres preparades per la connectivitat 5G que permetien compartir a temps real la visió de l'arbre. El projecte està impulsat pel Departament de Polítiques Digitals i l'han desenvolupat els empreses Vodafone, Cisco i IAKIS International dins el marc 5G Barcelona. La prova pilot ha servit per optimitzar el procés de poda, una operació clau per millorar el rendiment agrari, i la tecnologia que hi ha intervingut ha estat una antena 5G, que Vodafone ha instal·lat a la fina experimental d'AKIS International, i les solucions de Cisco preparades per al 5G. A través d'unes ulleres dotades de càmera, micròfon i un visor comandat amb la veu, un operari ha compartit en temps real la visió de l'arbre que estava podant i ha rebut instruccions d'un enginyer agrònom que es trobava en un altre espai. Aquesta prova pilot permet que l'operari que està duent l'operació de poda a la finca pugui rebre l'assessorament d'un tècnic especialista que es troba fora del camp. Segons ha explicat el director de projectes d'AKIS International, David Falguera, això permet "combinar informació de diferent procedència i tipologia" ja que l'operari pot transmetre informació al tècnic mitjançant les ulleres 5G i, aquest a la vegada, pot fer ús d'altres plataformes per prendre la millor decisió sobre la poda de l'arbre. El director de 5G Barcelona, Eduard Martín, ha explicat que el desplegament de la xarxa 5G és un factor "de creixement econòmic, de potenciació del territori i d'empoderament de la gent" i creu que seria "molt interessant" utilitzar aquesta tecnologia perquè la gent es "quedi al territori". Per aquest motiu, diu que seguiran "lluitant" perquè la connectivitat 5G també es desplegui fora de l'àrea metropolitana, on de moment, ja en comença a haver. "Pensàvem que passaria al 2021 però s'ha avançat una mica" i ha afegit que "esperem que abans del 2025 puguem tenir xarxes 5G esteses més enllà de les grans ciutats". En la presentació de la prova pilot també hi han participat el conseller de Polítiques Digitals, Jordi Puigneró, i la consellera d'Agricultura, Teresa Jordà. Puigneró ha explicat que la tecnologia 5G permetrà fer més competitiu el sector agrícola i a la vegada també generarà més ocupació, ja que "darrere de l'operari, ha dit, "hi ha les persones que han hagut de desenvolupar les ulleres, el software, etc". També ha dit que totes les revolucions tecnològiques del passat, "han aportat més llocs de feina dels que hi havia" i ha afegit que en aquest cas "no serà diferent". Per la seva banda, Jordà ha explicat que la innovació és vital pel sector agrícola i ramader i ha reivindicat que la tecnologia també passa pels camps. També ha dit que és a través e la modernització, de la formació i del relleu generacional que es podran superar "tots els reptes que tenim, un d'ells el digital". La presentació de la prova pilot també ha comptat amb la participació de l'alcalde d'Albatàrrec, Jaume Sanuy, el president de la Diputació de Lleida, Joan Talarn i els representants de les empreses que han fet possible el projecte: Vodafone, Cisco i AKISInternational.

Summary: Albatàrrec estrena el primer camp connectat amb 5G de tot l'Estat


L’alcaldessa de Vilanova i la Geltrú, Neus Lloveras, s’ha mostrat optimista aquest dimarts respecte la signatura d’un nou pacte de govern municipal. “Creiem que és possible trobar acords que facin que el Pla d’Actuació Municipal s’enriqueixi amb aportacions que portin a l’enfortiment del govern municipal”, ha afirmat en roda de premsa, després del primer Ple des que el PDeCAT va expulsar el PSC de l’executiu ara fa dues setmanes. Lloveras s’ha mostrat prudent a l’hora de detallar en quin punt es troben les converses amb la CUP, ERC, Som VNG i els dos regidors no adscrits Ariadna Llorens i David Montes, si bé ha assegurat que les negociacions es resoldran “a curt termini”. Mentrestant, fonts dels diferents grups consultades per l’ACN han apuntat que s’està elaborant un document conjunt on es recullen les propostes i “línies vermelles” de tots els partits. Els grups treballen confiant en un eixamplament de l’executiu, bé sigui amb l’entrada al govern o amb la signatura d’un pacte d’estabilitat, però recorden que la decisió final estarà en mans de les respectives assemblees.

Summary: Lloveras, optimista vers un nou pacte a Vilanova: “Creiem possible trobar acords per enfortir el govern municipal”


Nou cop policial contra les falsificacions a la Jonquera (Alt Empordà). La Guàrdia Civil ha entrat a tres botigues de la zona –dues al nucli urbà i una tercera d'Els Límits- i ha comissat fins a 1.600 peces que es venien amb l'etiqueta de marques conegudes, però que en realitat eren còpies. L'operatiu es va dur a terme entre aquest dimarts i dimecres passat, arran de les denúncies que diversos perits van fer arribar a la Benemèrita. Als diferents establiments, els agents van omplir caixes i caixes amb bosses de mà, moneders, cinturons, polos i altres peces falsificades de marques com Michael Kors, Sant Laurent o Chanel. El valor de tot allò que es va comissar supera el mig milió d'euros. Amb això, en el que portem d'any la Guàrdia Civil de Girona ja ha comissat 11.200 articles fraudulents valorats en 1,02 milions d'euros (MEUR). L'operatiu de la Guàrdia Civil es va dur a terme aquest 18 i 19 de juny. I es va centrar en dues botigues de la Jonquera i una de la zona d'Els Límits, que exposaven peces falsificades. Els escorcolls als tres establiments culminaven una investigació que va arrencar després que diversos perits de marques reconegudes denunciessin davant la Guàrdia Civil que les tres botigues venien productes que, en realitat, eren còpies.  A partir d'aquí, l'Oficina d'Anàlisis Fiscal de la Benemèrita a Girona i la Secció Fiscal del cos a la Jonquera van començar a indagar. Després de comprovar que allò que deien els perits era cert, aquesta setmana han entrat a les diferents botigues per comissar tot allò que eren falsificacions. En total, s'han endut en caixes fins a 1.600 peces (bosses de mà, monederes, cinturons, polos...) que portaven l'etiqueta de marques com Michael Kors, Sant Laurent o Chanel. Segons informa la Guàrdia Civil, les diferents peces tenen un valor de 532.000 euros. El cos ja ha instruït diligències i ha entregat la causa al jutjat d'instrucció en funcions de guàrdia de Figueres. Amb el resultat d'aquest operatiu, la Guàrdia Civil de Girona ja ha comissat fins a 11.200 articles falsificats en el que portem d'any. En total, el valor de tot allò que s'han endut puja a 1.022.000 euros.

Summary: Operatiu de la Guàrdia Civil contra les falsificacions a la Jonquera amb 1.600 peces comissades


El president de la Generalitat, Quim Torra, considera que no hi ha cap divisió interna en el PDeCAT i s'ha mostrat confiat que el congrés serveixi per "sumar confluències". En referència a la seva absència al congrés, Torra ha recordat que no milita al PDeCAT. "Li desitjo molta sort, penso que és un congrés crucial per fer més forts els instruments que han d'acabar portant aquest país a la llibertat i a fer efectiva la República", ha dit. Sobre les diferències en el si del partit i si corre risc de divisió, Torra ha emplaçat a preguntar-ho directament al PDeCAT, si bé ha mostrat el seu convenciment que aquest extrem no es donarà. "No crec que hi hagi divisió en el PDeCAT, compartim el mateix objectiu que és fer República", ha reiterat. "El PDeCAT és un partit independent a la Crida, però són dues iniciatives que han d'acabar confluint", ha conclòs. Torra ha fet aquestes declaracions aquest dissabte al migdia en el marc d'una visita institucional a la Festa del Renaixement a Tortosa. Torra ha arribat a les dotze del migdia, aclamat per una gran multitud concentrada davant l'Ajuntament de Tortosa, que l'han rebut amb crits de 'president', 'llibertat' i 'independència'. Acte seguit, el president ha signat el llibre d'honor, on ha fet referència, a través d'uns versos del poeta Gerard Vergés, als presos i exiliats. Posteriorment, i vestit amb una capa característica del segle XVI, ha passejat pel centre de la ciutat, acompanyat de l'alcaldessa Meritxell Roigé, en una desfilada musical i festiva, vestida d'època. La Festa del Renaixement tanca portes aquest diumenge.

Summary: Torra no veu cap divisió en el PDeCAT i confia que el congrés serveixi per "sumar confluències"


El Departament de Salut ha confirmat quatre nous casos de coronavirus a Catalunya i s'arriba així als 28 positius en total. En tots els casos s'ha pogut trobar l'origen del contagi i tots estan en estat lleu. Entre els quatre casos nous hi ha un home de 30 anys de Barcelona que va estar amb persones que van viatjar a Itàlia. Els altres són persones que han estat en contacte amb un cas anteriorment confirmat. Es tracta d'una dona de 61 anys, un home de 51 anys i una dona de 86 anys, tots ells de Barcelona.

Summary: Quatre nous casos eleven a 28 els afectats per coronavirus a Catalunya


El secretari general del PSC, Miquel Iceta, ha explicat que el seu grup parlamentari s'absentarà en un hipotètic debat d'investidura del candidat de JxCat, Carles Puigdemont, si es fa a distància. En una entrevista a 'El matí' de Catalunya Ràdio aquest divendres al matí, el líder dels socialistes ha afegit que de cap manera participaran en un debat on el candidat no hi sigui present. "No, ho farem des de casa", ha apuntat amb sarcasme. D'altra banda, Iceta ha pronosticat que, finalment, ni Puigdemont ni tampoc el vicepresident destituït i empresonat, Oriol Junqueras, no formaran part del proper Govern, i que els partits independentistes acceptaran i acordaran càrrecs alternatius. Iceta, que ha insistit que si hi ha investidura a distància el PSC la portarà al Tribunal Constitucional, ha reiterat que el problema no és només el discurs telemàtic o delegat, sinó que també cal tenir en compte el debat sobre el programa: "Jo m'aixecaré i donaré la meva opinió, i esperaré la resposta del candidat", ha sostingut Iceta, molt crític amb la via a distància. "Els parlaments no funcionen així, necessitem un president que es presenti i que governi des de Barcelona", ha subratllat. Pel que fa a les declaracions dels empresonats Quim Forn, Jordi Sànchez i Jordi Cuixart, aquest dijous davant el Tribunal Suprem, Iceta ha opinat que la renúncia a la unilateralitat forma part de les estratègies de les defenses, però ha recordat que ell ja ha dit sempre que aquesta via rupturista no es podia fer servir. D'altra banda, ha avisat que és "obvi" que pot haver-hi una altra intervenció de l'Estat a Catalunya, tant des del punt de vista "econòmic", per ajustar-se als criteris d'estabilitat pressupostària, com del polític, en cas que es "vulneri la legalitat". "Pot agradar més o menys però està sobre la taula", ha sentenciat. Finalment, Iceta ha conclòs que el PSC està "disposat" a votar a favor d'un candidat no independentista per a presidir la Generalitat, però ha constatat que calen "majories", i ha remarcat que de moment Cs i la seva líder, Inés Arrimadas, no compten amb el suport de Catalunya en Comú-Podem.

Summary: Iceta explica que el PSC s'absentarà en un debat d'investidura de Puigdemont si es fa a distància


El nombre de persones hospitalitzades per coronavirus a la Regió Sanitària de Girona ha tornat a caure per cinquè dia consecutiu. Actualment la xifra ja es troba per sota dels 200 ingressats i se situa en 195, la més baixa des de fa gairebé dos mesos, en concret del 19 de març, quan hi havia 181 infectats amb la malaltia. En concret, en les darreres hores sis persones han deixat d'estar hospitalitzades per la SARS-CoV-2 en centres gironins. El nombre de pacients en estat greu continua estable i es manté com aquest dissabte en divuit. On sí s'ha notat un lleuger repunt ha estat en els professionals contagiats pel coronavirus. En les darreres hores, dos treballadors l'han contret, i la xifra actual és de 52. Dilluns, la demarcació se situava per primer cop per sota dels 300 hospitalitzats, una situació que no s'havia produït almenys des del 31 de març, que va ser el dia que Salut va començar a informar sobre el nombre de pacients ingressats. Concretament, dilluns hi havia 299 hospitalitzats. Dimarts hi va haver un repunt lleu que va tornar a situar la demarcació en els 300 ingressos exactes. Dimecres hi va haver un nou descens en el nombre d'hospitalitzacions i, segons les dades de Salut, fins a aquest diumenge s'ha mantingut la tendència a la baixa. Actualment, hi ha 195 malalts ingressats, sis menys que ahir i 69 menys que dijous. El dia amb més ingressos per coronavirus a les comarques gironines des de l'arribada de la pandèmia va ser el 5 d'abril, amb 654. Segons les dades de Salut, actualment hi ha divuit pacients ingressats en estat greu, els mateixos que hi havia ahir i suposa la xifra més baixa des del 21 de març. A la regió sanitària no hi ha hagut cap augment de malalts de gravetat des del dia 29 d'abril, fa setze dies, quan n'hi havia 59. El màxim de pacients en estat greu a la demarcació durant el pic de la pandèmia va ser el 3 d'abril, amb 108. Durant dotze dies seguits, a la regió sanitària havien disminuït dia rere dia el nombre de professionals sanitaris contagiats. Aquesta tendència es va trencar dimarts. Segons les dades, hi havia 104 sanitaris diagnosticats de covid-19, cinc més que dilluns quan n'eren 99. Dimecres hi va tornar a haver un descens en el nombre de contagis que situava els professionals contagiats en 83. El nombre de professionals afectats per la pandèmia s'ha reduït dia a dia fins a aquest dissabte que n'hi havia 50. Aquest diumenge, però, s'ha trencat la dinàmica i s'han registrat dos nous contagis. El pic en el nombre de sanitaris contagiats va ser el 9 d'abril, amb 548 professionals afectats.

Summary: 195 hospitalitzats per covid a la regió de Girona; cinquè dia seguit de descens i la xifra més baixa des del 19 de març


La delegada del govern espanyol a Catalunya reivindica en el nomenament de la subdelegada a Barcelona trencar amb la "confrontació" generada per l'executiu del PP  ACN Barcelona.-La delegada del govern espanyol a Catalunya, Teresa Cunillera, ha constatat la voluntat de l'executiu de Pedro Sánchez de trencar amb la imatge de "confrontació" creada durant el mandat de Rajoy, i ha posat com a exemple el nou tarannà del departament que ella encapçala. "Necessitem que la ciutadania de Catalunya vegi el govern d'Espanya com un govern amic, que aporta solucions i no crea problemes", ha assenyalat aquest dilluns en l'acte de presa de possessió de Montserrat Garcia Llovera com a subdelegada a Barcelona. Cunillera ha anat més enllà i ha volgut presentar la delegació com una administració "oberta i amable", disposada a dialogar amb altres administracions per "donar servei al país, a Catalunya i als seus ciutadans", ha apuntat.

Summary: Teresa Cunillera: "Necessitem que la ciutadania de Catalunya vegi el govern d'Espanya com un govern amic"


Dos agents de la Guàrdia Urbana de Barcelona van detenir dijous passat el suposat autor de diversos robatoris a les dependències municipals conegudes com Casa Orlandai, al districte de Sarrià-Sant Gervasi. Els robatoris van començar el 19 d'octubre i es van produir en el soterrani de l'edifici municipal on es fan activitats culturals i on es van forçar vuit armaris fent servir alguna eina per trencar el pany dels mateixos.   Segons ha informat l'Ajuntament els agents van trobar el presumpte autor a la tercera planta de l'edifici, en el mateix moment que estava forçant diversos armaris. Quan es va veure sorprès va provar d'amagar-se la eina a la butxaca, tot i que els agents ja l'havien vist fent-la servir.   També se li van intervenir altres eines, presumptament utilitzades en els robatoris i uns 350 euros, l'origen dels quals s'està encara comprovant dins la investigació dels fets.

Summary: Enxampen el presumpte autor de diversos robatoris al centre cultural Casa Orlandai de Barcelona


L'oposició a l'Ajuntament de Lleida ha valorat l'arxivament per part de la Fiscalia Anticorrupció de la denúncia interposada contra l'alcalde de Lleida, Àngel Ros, per l'exprimera tinenta d'alcalde, Marta Camps. CiU lamenta que "l'única víctima ha estat la ciutat, que ha vist com el nom de Lleida ha quedat vinculat a Fiscalia Anticorrupció per una lluita de poder". Des d'ERC-Avancem defensen que el fet que la Fiscalia no hagi trobat delicte "no vol dir que el cas Larida, les elevades despeses en protocol d'Alcaldia i el cobrament de dietes no siguin èticament reprovables". Per la seva banda, la Crida per Lleida-CUP i el Comú s'han compromès a seguir fiscalitzant la gestió de l'equip govern municipal.  El president del grup municipal de CiU, Toni Postius, ha assegurat que "avui s'ha tancat un procés que, tant la ciutadania com la resta de forces polítiques hem conegut pels mitjans de comunicació" perquè "a data d'avui, encara no hem rebut cap informació, factura ni documentació sol·licitades reiteradament a l'equip de govern del PSC". Segons CiU, aquest fet posa de relleu "la manca de transparència amb què s'ha actuat en clau administrativa", malgrat que la Fiscalia Anticorrupció hagi arxivat la denúncia interposada contra Ros per part de l'exprimera tinenta d'alcalde, Marta Camps. En aquest sentit, Postius sosté que "els ciutadans seguim sense conèixer el rerefons d'aquest assumpte" i alhora ha lamentat que "al final, el que quedarà d'aquest vodevil és la mala imatge que s'ha projectat de la ciutat, la d'una lluita de poder entre Ros i la seva ex mà dreta, i que ens ha acabat esquitxant a tota la ciutadania".  Postius ha destacat que com a conseqüència de la investigació, "la ciutadania de Lleida ha pogut conèixer que Ros ha estat cobrant un complement salarial variable que, de mitjana, li suposaven uns ingressos anuals de 15.000 euros, a raó d'un màxim de 1.500 euros mensuals". Així mateix, el president del grup de CiU ha puntualitzat que "si bé des d'un punt de vista judicial la querella contra l'alcalde de Lleida ha quedat arxivada, des d'un punt de vista administratiu en clau de Paeria no s'ha actuat amb transparència, que és la premissa per la qual seguirem treballant com ho hem fet fins ara". ERC-Avancem considera que la gestió econòmica de Ros és "èticament reprovable" El grup municipal d'ERC-Avancem a l'Ajuntament de Lleida considera que el fet que la Fiscalia Anticorrupció no hagi trobat delicte en la investigació a l'alcalde Àngel Ros "no vol dir que el cas Larida, les elevades despeses en protocol d'Alcaldia i el cobrament de dietes no siguin èticament reprovables". Tot i així, el grup considera "positiu per a la imatge de la ciutat que Lleida no tingui un alcalde imputat per la justícia". ERC-Avancem defensa que la gestió econòmica de l'equip de govern del PSC "és un desastre com ho confirmen les dades" ja que "Lleida és el quart municipi més endeutat de Catalunya i un dels que més ha augmentat el seu deute en els últims quatre anys, mentre que altres com Barcelona l'ha reduït dràsticament". La Crida per Lleida-CUP i el Comú es comprometen a seguir fiscalitzant l'acció del govern de la Paeria Des de la Crida per Lleida- CUP han valorat  positivament que l'actuació de l'alcalde de Lleida hagi estat considera legal per la Fiscalia Anticorrupció, però adverteixen que el grup municipal "restarà amatent en la seva tasca de fiscalització del govern i que exigirà no sols el compliment de la legalitat, sinó una nova forma de fer política basada en l'ètica, la transparència i la participació", així com "unes institucions transparents iparticipatives que serveixin a l'interès col·lectiu". La Crida per Lleida considera que "l'ombra de dubte sobre les actuacions de determinats representants polítics és coherent amb la realitat que ens envolta arreu i és un tema sistèmic que requereix també una solució sistèmica basada, entre d'altres amb la transparència total, la fi dels privilegis polítics, la desprofessionalitzacio de la política i la fiscalització per part de la ciutadania i dels ens corresponents, de la tasca dels representants públics".   Per la seva banda, el Comú de Lleida també s'ha compromès a seguir fiscalitzant la tasca de l'equip de govern del PSC tal com "ens han encomanat milers de lleidatans" i, es que, "en els mesos que portem dins la institució, malgrat el bloqueig constant en l'accés a la informació, hem constatat abundants indicis d'irregularitats que seguim analitzant". L'agrupació d'electors reitera que portarà a la Fiscalia Anticorrupció "tots els casos on veiem indicis de delicte, entre altres coses perquè com a regidors tenim el dret i el deure de fer-ho".

Summary: L'oposició a la Paeria es compromet a seguir fiscalitzant la gestió de l'equip de govern i exigeix més transparència


L'aeroport de Girona ha guanyat un 8,5% de passatgers el mes de juny i en suma 841.785 durant el primer semestre d'aquest any. Segons recull l'estadística d'Aena, al llarg del mes passat hi va haver 281.332 persones que van passar per la terminal de Vilobí d'Onyar (Selva). I d'aquestes, gairebé set de cada deu van enlairar-se o aterrar amb l'aerolínia de baix cost Ryanair, que manté la preeminència. Malgrat això, l'inici de la temporada d'estiu s'ha deixat notar, perquè altres companyies i touroperadors com Transavia, TUI Airways i Jet2 també han incrementat el nombre de passatgers. D'altra banda, durant el mes de juny, des de l'aeroport de Girona es van fer 2.281 operacions, un 0,8% més que l'any passat i ha acumulat entre el gener i el juny 8.007 aterratges i enlairaments. Pel què fa a destins, entre les rutes més sol·licitades hi ha Manchester, Londres o Birmingham. L'aeroport de Girona ha tancat el mes de juny amb 281.332 passatgers, un 8,5% més que l'any passat i ja en suma 845.785 durant el primer semestre d'aquest any. Segons recull l'estadística que periòdicament publica Aena, això suposa que al llarg d'aquests primers sis mesos l'aeròdrom gironí ha guanyat un 4,4% de passatgers en comparació amb el mateix període del 2017. Pel què fa a aterratges i enlairaments, durant aquest juny des de l'aeroport de Girona s'han fet 2.281 moviments d'avions. Són un 0,8% més en comparació amb el 2017. L'estadística d'Aena també recull que, en l'acumulat del 2018, s'han fet 8.007  aterratges i enlairaments des de la pista de Vilobí d'Onyar.  Gairebé set de cada deu volen amb Ryanair Com ja és habitual, la majoria dels passatgers que aquest juny han passat per l'aeroport de Girona han volat amb avions de Ryanair. I és que l'aerolínia de baix cost irlandesa n'ha arribat a transportar gairebé set de cada deu; és a dir, el 64,1% (180.355). La xifra és inferior al 75% registrat durant el mes de maig. L'inici de la temporada turística, però, ha fet incrementar també el volum de viatgers en d'altres companyies i touroperadors com Jet2 (que vola a les illes britàniques), Transavia (que vola a Holanda) i TUI Airways (que ho fa a la Gran Bretanya). En concret, durant el mes de maig la primera ha transportat 30.764 turistes; la segona, 15.254  i la tercera, 12.016. A aquestes la segueix de ben aprop la russa Pobeda Airlines que n'ha transportat 10.857, més del doble dels que va portar el mes de maig (5.104). L'increment es deu, sobretot, a la connexió directa entre Girona i Sant Petersburg, amb dues freqüències setmanals, que va estrenar el mes passat la companyia. Dels 10.857 passatgers que ha transportat, 3.124 han tingut com a destí aquesta nova ruta.  A més distància d'aquestes companyies, se'n situen d'altres com Enter Air (6.015), Thomas Cook (5.647) o Small Planet Airlines (3.947).  Pel què fa a destins, aquest maig els més sol·licitats han estat les rutes amb Manchester, Londres, Birmingham, Brussel·les o Bristol. També han tingut molta demanda destinacions com Pisa, Eidhoven o Weeze (Alemanya). Per últim, l'estadística d'Aena també permet veure quin volum de mercaderies s'ha mogut des de l'aeroport de Girona, En concret, aquest maig se n'han transportat 44,6 tones, un 52,2% més que l'any anterior.

Summary: L'aeroport de Girona guanya un 8,5% de passatgers el mes de juny i en suma 841.785 durant el primer semestre de 2018


El cap superior de la Policia Nacional a Navarra, Daniel Rodríguez López, utilitza un compte secret de Twitter per insultar polítics d'esquerres i nacionalistes, com l'alcaldessa de Barcelona, Ada Colau, i el portaveu d'ERC al Congrés, Gabriel Rufián. Segons ha avançat eldiario.es, Rodríguez lloa la figura del colpista Antonio Tejero, i diu del líder de Vox, Santiago Abascal, que li tocarà ser "el José Antonio d'aquest segle". "Si us plau, senyor Rufián, vingui per Sant Fermí a Pamplona i posi's a la capçalera de les corregudes per la independència de Navarra, i potser tenim sort tots els espanyols", piula sobre Rufián, a qui li diu "imbècil patològic". A Colau la titlla d'"analfabeta funcional" i de "fastigosa". Rodríguez va obrir el compte al juny del 2016. En les seves piulades insulta diferents membres de Podem i dels comuns, com Colau, preguntant-se com pot ser que sigui alcaldessa de Barcelona. "Però què ens està passant?", exclama. A Íñigo Errejón li diu "imbècil", qualificatiu que també regala a Rufián, a qui desitja que els bous se l'emportin en una correguda de Sant Fermí.  Per altra banda, de Tejero es pregunta "com es pot posar en dubte el seu patriotisme". "Quin país de merda és el que repudia un soldat i guàrdia civil capaç de posar la seva vida i honor al servei d'Espanya? Fàstic em fan", etzibat.  També es mostra d'acord amb comentaris de l'exlíder d'UPyD, Rosa Díez, i lloa el president del partit ultradretà Vox, Santiago Abascal. "Acabarem com sempre en aquesta la nostra Espanya, no podem defensar-la d'altra manera que fent-los front, i així ocorre des de segles enrere i aquest el XXI no serà diferent als altres. Senyor Abascal, a vostè li tocarà ser el José Antonio d'aquest segle, no ens falli", apunta fent referència al procés independentista català. En conversa amb eldiario.es, Rodríguez assegura que els missatges els escriu un germà seu, tot i que després afirma que és la seva dona. En tot cas, creu que no s'ha de barrejar l'aspecte privat amb el professional.

Summary: El cap de la Policia Nacional a Navarra utilitza un compte secret de Twitter per insultar polítics com Colau i Rufián


Una dona de 83 anys va resultar ferida lleu per inhalació de fum en un incendi que es va declarar dijous a la nit en un habitatge de Figueres. Els Bombers de la Generalitat van rebre l'avís de foc a les 22.11 hores. El fum de l'incendi, que va començar a la campana extractora, va afectar la cuina i la segona planta de la casa, situada al carrer Balmes número 58 de la capital de l'Alt Empordà. La dona va resultar afectada per inhalació de fum i els efectius del Sistema d'Emergències Mèdiques (SEM) la van evacuar en ambulància a l'Hospital de Figueres.

Summary: Una dona ferida en l'incendi d'una campana extractora a Figueres


La Mesa del Parlament ha rebutjat les peticions de reconsideració de C's, PSC  i PPC  a l'admissió a tràmit "condicionada" de la reforma del reglament que va registrar JxSí i que permetria la tramitació per lectura única de la llei de transitorietat jurídica si es tramita com a proposició de llei. Així ho ha decidit finalment la Mesa després d'escoltar les opinions de la Junta de Portaveus. Segons fonts de l'òrgan parlamentari, els lletrats haurien avalat en un informe tant l'admissió "condicionada" de la setmana passada –la condició era que JxSí presentés un nou escrit aclaridor- com la ponència conjunta com a via de modificació. Només JxSí ha votat a favor tant de rebutjar les peticions de reconsideració com d'admetre a tràmit la petició de reforma del reglament, mentre que C's, PSC i CSQP s'hi han oposat. L'admissió a tràmit d'aquest dimarts, però, no crea automàticament la ponència conjunta, sinó que serà una decisió, previsiblement la setmana que ve, de la Mesa i la Junta de Portaveus.  JxSí ha votat a favor -C's, PSC i CSQP, els grups de l'oposició amb dret a vot a la Mesa, han votat en contra- tant de rebutjar les peticions de reconsideració com de l'admissió a tràmit definitiva de la petició de JxSí per reformar el reglament amb una ponència conjunta. La setmana passada l'òrgan de la cambra va acceptar-ne l'admissió a tràmit de forma condicionada: la condició era que JxSí explicités que el mecanisme per modificar el reglament de la cambra és, precisament, la ponència conjunta.  Amb el nou text de JxSí, la Mesa  ha ratificat doncs l'admissió a tràmit i alhora ha rebutjat per tant les peticions de reconsideració que havien reclamat C's, PSC i PPC. Ho ha fet, han assegurat fonts de l'òrgan, avalada per un informe dels serveis jurídics –petició dels socialistes als lletrats. Tot i que en un dels punts de l'argumentari el lletrat major defensa que l'article 126 del reglament "no determina necessàriament seguir el procediment de ponència conjunta" sinó que s'evidencia com a "opció o possibilitat", més endavant adverteix també que una ponència conjunta no podria vulnerar l'article 23.2 de la Constitució, de participació política, ja que la ponència conjunta és "el tràmit que estableix expressament el mateix reglament per procedir a la seva reforma".  En les conclusions, el lletrat major avala també la decisió de la Mesa d'emprar l'admissió a tràmit de forma condicionada , per ser excepcional i perquè pretén aclarir dubtes sobre el procediment parlamentari d'una iniciativa malgrat complir els requisits de legitimació.  Fonts de la Mesa han assegurat que els grups que s'hi han oposat han fet servir arguments polítics. I en aquest sentit han recordat que l'informe jurídic també apunta que el text inicial de JxSí, en remetre's a l'article 126, ja "implica la voluntat" d'emmarcar la reforma en una ponència conjunta.    Altres fonts en canvi han assegurat que el tràmit de JxSí estava mal fet d'un bon inici i que hi havia errors de tramitació. A més, han constatat que no hi ha acord dels grups per tirar endavant la ponència conjunta per modificar el reglament perquè una proposició de llei es pugui tramitar per lectura única per la petició d'un sol grup –ara ho només el Govern o tots els grups parlamentaris poden plantejar aquesta via al ple. En aquest sentit, les mateixes fonts han reclamat defensar el reglament i no provocar que el procés sobiranista generi "menys democràcia" a la cambra catalana. "No farem el procés d'amagatotis, que amb dues hores" es pugui aprovar una llei com la de transitorietat jurídica, han afegit.  La reunió de la Mesa d'aquest dimarts però no ha creat a ponència en si. Caldrà que la Junta de Portaveus es posicioni previsiblement la setmana vinent.

Summary: La Mesa rebutja les peticions de reconsideració i ratifica l'admissió a tràmit de la reforma del reglament del Parlament


El Col·legi de Periodistes ha anunciat aquest dijous que inicia un expedient temporal de regulació d'ocupació (ERTO) entre la seva plantilla davant de la incidència que el coronavirus està tenint sobre els seus comptes. L'associació professional ha explicat que ja són "molt notables" els efectes del confinament en els 13 quioscs que gestiona al centre de Barcelona, que "estan pràcticament inoperants". També al·lega que s'han vist perjudicats els ingressos propis de l'activitat a la seu barcelonina, com el lloguer de sales i la formació. Per tot plegat, ha aprovat un pla de contingència temporal "per garantir el servei que presta als col·legiats i pal·liar, en la mesura del possible, les conseqüències derivades del coronavirus covid-19". La decisió s'ha pres en una reunió telemàtica d'urgència de la Junta de Govern del Col·legi de Periodistes, que vol "mitigar les pèrdues que representa mantenir aquestes activitats en funcionament en un moment de confinament de la ciutadania". L'ERTO afectarà tota la plantilla del col·legi professional, tant de les oficines i demarcacions, com dels quioscs, si bé se'n mantindran alguns d'oberts per garantir el dret de les persones a accedir a la informació. Segons el comunicat remès als col·legiats, la Junta de Govern s'ha compromès a revertir la situació tan aviat com sigui possible.

Summary: El Col·legi de Periodistes inicia un ERTO entre la seva plantilla


Els consellers empresonats Josep Rull i Jordi Turull han demanat a la jutgessa de l’Audiència Nacional Carmen Lamela que els posi en llibertat adduint que tots dos, igual que la resta del Govern destituït, han acatat les mesures aplicades a través de l’article 155 de la Constitució. Als seus recursos contra la decisió de la jutgessa de mantenir la seva presó incondicional, recorden que tots els membres del Govern, inclosos ells dos, “encara que discrepant políticament del seu contingut i legitimitat han acatat expressament les mesures decretades a l’empara de l’article 155 de la Constitució sense efectuar ni promoure cap tipus de resistència a la seva aplicació”. Els recursos asseguren a més que el risc de reiteració delictiva és avui “completament nul”, com ho demostra el fet que “després de l’aplicació d’aquest article no s’ha adoptat ja cap acord ni dictat cap disposició de cal classe ni pel Govern, que es va reunir en finalitzar la sessió parlamentària del 27 d’octubre sense adoptar cap acord, ni tampoc cap ordre per part de cap dels consellers cessats”, com costa al Diari Oficial de la Generalitat de Catalunya.

Summary: Rull i Turull demanen la seva excarceració i al·leguen que acaten l'article 155


L'Estat també ha ordenat al Port de Tarragona, de titularitat estatal, que deixi amarrar un vaixell de grans dimensions al moll d'Andalusia. El vaixell, un creuer amb capacitat per a 800 persones, ha arribat pels volts de la una del migdia. Igual que el "vaixell d'estat" amarrat al Port de Barcelona, el ferri que ha atracat a Tarragona podria servir per allotjar part dels reforços policials que s'han enviat per l'1-O, però se'n desconeix el motiu de manera oficial. Segons han confirmat fonts de l'Autoritat Portuària a l'ACN, han rebut instruccions directes de l'Estat per obtenir el corresponent permís d'atracament per a aquest vaixell. Si bé no és el primer cop que arriben aquest tipus de peticions des de Madrid -i també sense donar cap tipus de justificació-, és insòlit que enviï un creuer. El ferri, una embarcació comercial anomenat 'GNV Azzurra', és propietat de la naviliera italiana Grandi Navi Veloci. També és poc comú que, malgrat ser un creuer, el vaixell no es trobi a la terminal de creuers, sinó en un dels molls més amagats i recòndits a l'hora d'accedir-hi de la infraestructura portuària.

Summary: L'Estat també ordena al Port de Tarragona que deixi amarrar un creuer amb capacitat per a 800 persones


Els Mossos d'Esquadra van detenir el passat 7 de setembre a Santa Coloma e Gramanet tres joves, un de 21 anys i dos menors d'edat, per un robatori amb violència en una botiga de telefonia mòbil de Sant Adrià de Besòs. Els fets es van produir als volts de dos quarts de 10 del matí quan un agent fora de servei de la Guàrdia Urbana de Barcelona va sentir uns crits que provenien de l’interior d’una botiga de telefonia mòbil mentre passejava per Sant Adrià. En apropar-se, va veure sortir corrents del local tres joves amb diversos telèfons a les mans. L’agent va seguir-los mentre contactava amb els Mossos per donar-los la descripció i ubicació dels lladres. Finalment, agents de paisà de la policia catalana els van poder detenir. Durant la fugida, els lladres van llençar alguns dels telèfons sostrets que l'agent de la Guàrdia Urbana va poder recollir. Entre aquests i els que encara duien a sobre en el moment de la detenció, es van poder recuperar 13 dels 15 terminals sostrets valorats en més de 7.000 euros. Els dos menors detinguts es van posar a disposició de Fiscalia de Menors. El jmajor d’edat va passar a disposició judicial l’endemà al jutjat en funcions de guàrdia de Badalona que en va decretar el seu ingrés a presó.   La investigació continua oberta ja que els investigadors sospiten que els detinguts podrien estar implicats en d’altres delictes contra el patrimoni en aquesta demarcació.

Summary: Detinguts tres joves per un robatori en una botiga de telefonia mòbil de Sant Adrià de Besòs


"Tots sou conscients de les circumstàncies que han portat el President a prendre aquesta decisió", diu en una carta ACN Barcelona.-La fins ara titular d'Empresa i Coneixement, Àngels Chacón, ha lamentat aquest dijous que la seva etapa com a consellera acabi de "forma tan abrupta i en un moment on el final de la legislatura es veu tan a prop" i ha admès que és "dolorós". En una carta de comiat, consellera també comenta que no és el final que hauria desitjat al capdavant del Departament. "Crec que a hores d'ara tots sou conscients de les circumstàncies que han portat el President a prendre aquesta decisió", assenyala en la missiva. Chacón ha estat l'única consellera del Govern que no ha estripat el carnet del PdCAT per unir-se a Junts per Catalunya. D'altra banda, la fins ara membre de l'Executiu ha reivindicat la feina feta. "Crec que en aquests dos anys hem pogut demostrar que fer empresa és fer país i que apostar pel coneixement és la millor garantia per assegurar un futur de progrés i benestar per a Catalunya", afegeix Chacón, que també recorda que hi ha "projectes que encara són en marxa i s'han de completar amb èxit". Un d'ells, per exemple, és el procés de reindustrialització un cop Nissan hagi tancat les plantes a Catalunya. "És per això que vull demanar-vos a tots que, més enllà de les circumstàncies actuals, contineu treballant amb el mateix talent i compromís per culminar tot el que tenim en marxa", continua Chacón adreçant-se als treballadors de la conselleria. Chacón ha estat la primera dona en ocupar el càrrec de consellera d'Empresa. La fins avui titular del Departament d'Empresa ha estat cessada juntament amb el conseller d'Interior, Miquel Buch, i la de Cultura, Mariàngela Vilallonga, en una remodelació sorpresa de l'Executiu.

Summary: Chacón lamenta que la seva etapa com a consellera acabi de "forma tan abrupta"


El conseller delegat de CaixaBank, Gonzalo Gortázar, ha admès que la reducció de més de 800 oficines en els tres propers anys suposarà un "excedent de plantilla", al qual es farà front "negociant" amb la representació dels treballadors. Tot i que no ha volgut concretar quants treballadors sortiran de l'entitat, Gortázar ha dit que la dada estarà "substancialment" per sota dels 6.600. Des del 2011, CaixaBank ha prescindit de 14.000 treballadors i n'ha contractat 6.000, de manera que n'hi ha 7.000 menys que abans. En total, la plantilla de CaixaBank és de 37.000 persones. El tancament d'oficines es preveu de forma "gradual", ha dit Gortázar, en la línia del tancament "tranquil i lògic" de les 900 oficines que s'han eliminat entre el 2014 i el 2018.  Pel que fa a la xarxa d'oficines rurals (Agrobank), Gortázar ha apuntat que cal "flexibilitzar" les condicions i el nombre de treballadors d'algunes oficines, sobretot les que estan en municipis de menys 10.000 habitants, amb l'objectiu de poder-les mantenir. En aquest sentit, ha confiat en la "comprensió" dels sindicats per trobar la manera que la xarxa rural -que es mantindrà en les 1.100 oficines- segueixi sent eficient.  Si bé el nombre total d'oficines de CaixaBank caurà a resultes del tancament del 40% d'oficines en zones urbanes, l'entitat aposta per doblar el nombre d'oficines 'store', un nou model que implementa des del 2014 i que actualment és de 285. Cadascuna d'aquestes oficines té de mitjana 12 persones treballant, més que en les oficines tradicionals. "Són més grans i ens permeten estar més a prop del client, amb gestors especialitzats", ha reivindicat Gortázar durant la presentació. A més, tenen un horari estès, fins a dos quarts de set de la tarda, que "funciona molt bé". També ha dit que l'organització en aquestes oficines "és més eficient i la manera de treballar, més àgil".  D'altra banda, l'entitat també aposta per la formació dels professionals que feien una atenció al client més generalista, amb l'objectiu que s'especialitzin. A resultes de la formació, segons el pla estratègic, fins al 2018 hi ha hagut 6.400 que han canviat de rol i s'espera que siguin 9.100 el 2021.

Summary: CaixaBank "negociarà" amb els sindicats com afrontar "l'excedent de plantilla" provocat pel tancament d'oficines


La Societat Espanyola de Salut Pública i Administració Sanitària (SESPAS) i la Societat Espanyola de Sanitat Ambiental (SESA) han indicat que la probabilitat que el virus que provoca el coronavirus entri als sistemes de climatització o extracció 'aire i es difongui pels conductes "és molt baixa". Tot i això, ha indicat que cal garantir una renovació "suficient" de l'aire, captant-lo de l'exterior en un lloc apropiat. En aquest sentit, han afirmat que l'obertura de finestres permet renovar l'aire i es pot aplicar abans, després i "fins i tot durant el funcionament dels mateixos". D'altra banda, asseguren que "no té cap sentit" dir que el virus es pot reproduir als sistemes d'aire condicionat. D'altra banda,  les dues societats han afirmat que les normes habituals sobre com obtenir una bona qualitat de l'aire incloses en la normativa vigent "semblen suficients per als espais de treball". Aquesta normativa exigeix "una bona qualitat de l'aire interior" i és més exigent en el cas d'altres espais, com els d'atenció sanitària.  En cas que no es pugui fer aquesta ventilació natural, s'hauria de fer servir sistemes específics d'higienització de l'aire.  Sobre la inquietud que el virus es reprodueixi al sistema d'aire, les societats han assegurat que el virus "no es pot reproduir sense envair cèl·lules humanes". Han afegit que la neteja dels conductes o el canvi de filtres no té cap efecte pràctic, més enllà de quan toqui fer-ho.  SEPAS I SESA han indicat que és important mantenir la neteja i desinfecció del terra, mobles i equips per eliminar el risc de contagi per possible contaminació de superfícies pel virus. Han afegit que és efectiu l'ús de mascaretes per reduir les emissions de gotes que poden contagiar altres persones o instal·lacions, així com el rentat freqüent de mans. Sobre això últim, han destacat la importància de garantir la neteja i ventilació freqüent dels lavabos i baixar la tapa quan es tira de la cadena.

Summary: Experts afirmen que la probabilitat que el virus entri als sistemes de climatització i es difongui és "molt baixa"


El Departament de Salut ha confirmat a l'Ajuntament de Tàrrega la detecció dels dos primers casos positius de coronavirus a la ciutat. Es tracta de dues persones grans, amb pronòstic lleu, que es troben confinades a casa seva. Són un home i una dona septuagenaris que havien fet dies enrere un viatge de l'Imserso a Benidorm en un bus d'on també s'han donat la majoria de positius de la demarcació de Lleida. No són casos de transmissió comunitària, és a dir, que el contagi es va produir fora de Tàrrega. Els sanitaris supervisen el confinament i no es requereix ingrés hospitalari. L'alcaldessa Alba Pijuan ha fet una crida a la serenor i a un confinament domiciliari responsable per evitar la propagació del coronavirus.  L'alcaldessa ja ha comunicat els dos casos al comitè d'emergència creat a Tàrrega arran de la pandèmia del coronavirus i ha manifestat que se'n farà un seguiment acurat. En aquest sentit, ha recordat que la Policia Local de Tàrrega vetlla des de la mitjanit del passat dissabte pel compliment de les restriccions de mobilitat a la via pública. La circulació només està permesa per anar i tornar de la feina sempre que no sigui possible aplicar el teletreball; anar i tornar de centres sanitaris; fer la compra de productes bàsics; o atendre persones vulnerables. L'alcaldessa també recomana seguir les comunicacions oficials que l'Ajuntament de Tàrrega emet mitjançant les seves xarxes socials; el web i l'APP municipal; i l'emissora municipal Ràdio Tàrrega.  L'Ajuntament de Tàrrega va fixar noves mesures adreçades a la plantilla municipal per reduir la prestació de serveis a només aquells que es considerin bàsics, essencials i estratègics. L'ens ha reduït la mobilitat dels seus treballadors en el marc de les mesures de contenció del coronavirus. Així, s'han desenvolupat mesures per implantar el teletreball generalitzat entre els treballadors perquè puguin dur a terme les seves tasques des de casa. A més, les comissions informatives i les sessions de la Junta de Govern Local han quedat suspeses i tota la comunicació entre membres del consistori i altres administracions es fa via telemàtica. D'altra banda, la Policia Local, la Brigada de Serveis Municipals i Ràdio Tàrrega es reorganitzen en torns de treball amb caràcter rotatori des del passat dijous per garantir la prestació dels serveis bàsics a la ciutadania.

Summary: Salut confirma dos primers casos positius de coronavirus a Tàrrega


El Terres Travel Festival tindrà enguany un premi especial. El premi 'Recomencem', apadrinat pel Patronat de Turisme de les Terres de l'Ebre, es lliurarà a la millor producció que estimuli "el desig de tornar a viatjar després de la pandèmia del coronavirus". El producte audiovisual ha estat l'eina més usada per les destinacions turístiques per divulgar un missatge de proximitat i el Terres Festival ha detectat "el fenomen" i ha constatat que moltes d'aquestes produccions s'han inscrit al certamen. El període d'inscripció es va tancar diumenge amb la xifra més alta de films inscrits en els quatre anys d'història del festival: 298 inscripcions de 34 països. El Terres Travel es farà del 4 al 12 de setembre, posposat per la crisi sanitària.   El proper 15 de juny, l'organització donarà a conèixer el número de produccions seleccionades que formaran part de la Competició Oficial del Festival. A principis de juliol es presentarà la programació definitiva del Terres Festival.  L'organització del Terres Festival ha elaborat un protocol d'actuació per adaptar-se a les mesures que puguin aplicar les autoritats sanitàries i confia que les eventuals restriccions no afectin el normal desenvolupament de la quarta edició del festival.  L'Airbnb Terres Video Contest ja ha rebut una desena d'inscripcions. Es tracta d'un concurs de vídeos obert a tothom, que té per objectiu mostrar els valors humans rere el concepte de l'hospitalitat i fomentar la descoberta de les Terres de l'Ebre de manera sostenible i responsable. El termini per aquesta competició acaba el 23 d'agost i el premi és de 1.500 euros en metàl·lic i 500 euros en cupons de viatge.

Summary: El Terres Travel premiarà els vídeos promocionals que estimulen tornar a viatjar després de la pandèmia


El conseller de Territori i Sostenibilitat, Josep Rull, ha assegurat que el Govern està treballant "colze a colze" amb l'Ajuntament de Barcelona per convèncer Adif que faci marxa enrere i torni a adjudicar el projecte de l'estació de la Sagrera valorant els aspectes tècnics per sobre dels estrictament econòmics. "No ens resignen a que un dels projectes més emblemàtics de la ciutat de Barcelona quedi condemnat al fracàs des d'un inici", ha assegurat. Rull ha afegit que les queixes dels col·legis professionals "són lògiques" perquè l'Estat i Adif han actuat de manera unilateral i "sense cap mena de sentit", i ha insistit en la necessitat d'una reunió de l'òrgan compartit de gestió de l'estació per resoldre una situació "que encara és reversible".  Des de la factoria de Seat a Martorell (Baix Llobregat) on ha rebut el primer megacamió que ha circulat per les carreteres catalanes, Josep Rull ha lamentat que el marge de maniobra tant del Govern com de l'Ajuntament de Barcelona en aquesta qüestió és molt limitat però que insistiran en la reunió que la setmana passada va demanar a Adif per mirar de reconduir la situació.

Summary: Rull assegura que el Govern "no es resigna" i que treballa perquè Adif modifiqui l'adjudicació de la Sagrera


El president del govern espanyol en funcions, Mariano Rajoy, ha respost aquest dimecres les crítiques del portaveu de Democràcia i Llibertat (DL), Francesc Homs, ha llançat a la política exterior espanyola, acusant la Generalitat d'actuar en contra de la imatge de l'Estat. "El que és un desastre és que hi hagi representants de comunitats autònomes parlant malament d'Espanya a tot arreu on aconsegueixen que se'ls rebi i venent un projecte manifestament il·legal i contrari a la Constitució i a les normes que ens vam donar entre tots", ha dit. Ha fet aquestes manifestacions durant el tram final del ple del Congrés on ha comparegut per informar de la cimera de la UE on es va signar l'acord amb Turquia per a l'expulsió de refugiats.

Summary: Rajoy acusa la Generalitat de "parlar malament d'Espanya" a l'exterior i vendre un procés "il·legal"


La nova consellera de la Presidència, Meritxell Budó, ha assegurat que la reforma horària és un "repte de país" perquè per construir "el millor país possible" cal una societat "més integradora, europea i que doni suport a la redistribució dels rols de gènere". Budó, que ha conclòs la jornada "Els municipis: motor dels canvis en la reforma horària", ha afegit que el canvi és "vital" per a l'apoderament de les dones perquè, segons considera, s'eliminarien els obstacles que s'afegeixen a les dones dia a dia i podrien triar "què volen ser i fer" elles mateixes. D'altra banda, la consellera ha remarcat que en aquesta tasca és "cabdal" el compromís dels ajuntaments perquè són l'administració més propera a la ciutadania i els ha recordat que "no estan sols" i que és un projecte "assumit pel Govern". La nova consellera ha insistit en què cal "repensar els horaris" perquè la transformació dels rols de gènere a la societat sigui possible. Així, després de considerar "vital" la reforma horària per a les dones, ha assegurat que la distribució del temps actual és "paternalista i antiquada" i ha defensat aquesta mesura per tal de fer-hi front. D'altra banda, ha reivindicat el paper del Govern en aquesta tasca i ha afirmat que treballaran "incansablement" per fer-la possible. Així, ha assegurat que es tracta d'un projecte "assumit" per l'executiu i ha explicat que tota l'acció de govern de tots els departaments n'està "impregnada". "Estem fermament compromesos perquè el canvi sigui possible en tots els àmbits: família, empreses, oci i lleure i les administracions", ha remarcat. Durant la clausura de la jornada, Budó ha volgut posar en valor el paper del municipalisme en aquesta tasca i ha recordat que els ajuntaments són qui tenen el contacte més directe amb la ciutadania dia a dia. Així, ha defensat aquesta proximitat per "concretar" polítiques d'igualtat i que permetin una major conciliació de la vida laboral, personal i familiar. La consellera de la Presidència també ha destacat la importància de la reforma horària com a mesura per incrementar el benestar i la qualitat de  vida de la ciutadania, així com per augmentar el temps per al descans i afavorir la participació ciutadana en la gestió d'afers públics. En aquest sentit, ha lamentat el ritme "frenètic" actual que dificulta la conciliació i que afecta la salut, el descans i la productivitat, i ha remarcat que cal "un canvi de paradigma per repensar els hàbits". Budó ha estat l'encarregada de la clausura de la jornada "Els municipis: motor dels canvis en la reforma horària', on han participat representants del grup impulsor de la reforma, així com de diversos ajuntaments des d'on s'han impulsat mesures per a aquest canvi, com Argentona, Prats de Lluçanès o Premià de Mar. Aquestes jornades tenen lloc després de la signatura del protocol per a la reforma horària amb la Federació de Municipis de Catalunya, l'Associació Catalana de Municipis i el Govern, a principis de març.

Summary: Budó veu la reforma horària com "un repte de país" i "vital" per a l'apoderament de les dones


El president del grup parlamentari de JxSí, Jordi Turull, ha anunciat aquest dimarts que ell renuncia a ser candidat a coordinador general del Partit Demòcrata Català. En declaracions al Parlament, Turull ha assegurat que ell no vol ser "part del problema", sinó de la solució, i ha explicat que pren aquesta decisió per evitar entrar en un debat i una dinàmica de "vella política, de la més antiga". En preguntar-li si estaria disposat a formar part de la direcció, ha remarcat que qui vulgui liderar l'executiva té ara les "mans lliures" per decidir, però ha apuntat que ell no ha demanat res a canvi de fer aquest "pas al costat". Sobre una possible candidatura de Marta Pascal i David Bonvehí, Turull ha dit que tenen la seva confiança, i ha situat també la figura de Miquel Buch. "A mi a la vida i a la política sempre m'ha mogut el fer que no pas el ser". Així ha començat Turull les seves declaracions per anunciar que no optarà al càrrec de coordinador general del Partit Demòcrata Català. Ha argumentat que el nou partit "ha de començar molt fort des del minut zero i això requereix de generositat per part de tothom". I és que ha constatat que els últims dies estava començant a haver una "dinàmica i uns debats que distreien, més propis de la vella política", i és per això, i d'acord també amb com va anar el congrés fundacional, que ha decidit fer "un pas al costat".  Després de donar les gràcies a tota la gent que ha treballat els últims mesos amb ell, s'ha posat a disposició de la nova direcció que surti el dissabte 23 de juliol. Ha assegurat que no renuncia a canvi de cap altre càrrec, i ha remarcat que qui vulgui liderar "ha de tenir les mans lliures". "Pensar el contrari és la política antiga, ells sabran amb els que els puc ser útil i si els puc ser útil i des d'on", ha dit. Turull ha apuntat en aquest punt que "hi ha gent que a vegades amb l'excusa de la renovació poden engegar dinàmiques de la política més antiga i més vella", però ha assegurat que ell té la consciència "molt tranquil·la" del que ha fet i del que no ha dit, i ha remarcat que ell no ha fet "cap jugada estranya per intentar tombar l'altre o per desprestigiar-lo".  En tot cas, ha insistit que el congrés d'aquest cap de setmana ha demostrat que "qui mana és la gent, i que això no va de sectors". Precisament, el conclave ha estat un dels factors que ha fet reflexionar Turull sobre la conveniència de presentar-se o no al màxim càrrec executiu del partit. Ha indicat que ho ha comentat amb els dos presidents, Artur Mas i Carles Puigdemont, i comparteixen la determinació que ha pres. En aquest sentit, ha assenyalat que ha tingut moltes converses, i alguns li deien que no hi renunciés, però que també hi ha hagut reflexions, especialment amb Mas, que l'han portat a aquesta conclusió. "Has de saber interpretar cada moment, pensar en la gent. Al final són moments que en política que estàs sol, que et sents sols i que has de prendre una decisió", ha conclòs.  Pel que fa als noms que integraran la nova direcció, ha subratllat que David Bonvehí, Marta Pascal i Miquel Buch tenen la seva estima i confiança. En tot cas, ha reclamat que la candidatura que es basteixi sigui "operativa", i que el fet de buscar el màxim consens no vagi en detriment de la seva operativitat.

Summary: Turull renuncia a ser candidat a coordinador general del Partit Demòcrata Català


El president del Parlament, Roger Torrent, ha visitat aquest dimarts a la presó d’Alcalá-Meco l’expresidenta del Parlament Carme Forcadell i l’exconsellera Dolors Bassa, que segons ha afirmat  “representen la lluita feminista i la lluita sindical” i també “la voluntat d’un poble que no es rendirà ni defallirà per més que hi hagi repressió”. Ha estat una visita de poc més d’una hora a una setmana de l’inici del judici oral al Tribunal Suprem. A les portes de la presó, i en declaracions a la premsa, ha afirmat que totes dues estan “fortes, valentes i serenes” amb “ganes que comenci el judici per poder-se explicar”. “Aquest és un judici a uns drets i a unes llibertats fonamentals, perquè avui és als independentistes als qui ens toca seure al banc dels acusats, però demà podem ser els feministes, antifeixistes o ecologistes”, ha dit. Preguntat pels pressupostos, Torrent ha recordat que ERC només demana a Sánchez “que tregui el conflicte dels tribunals i el posi a l’àmbit de la política, i que faci política, és a dir, d’estadista”. Torrent, que aquest dilluns també va visitar Oriol Junqueras, Josep Rull, Jordi Turull, Joaquim Forn, Raül Romeva, Jordi Sànchez i Jordi Cuixart a Soto del Real, ha afirmat que “aquest és un judici a la democràcia”. “Això no va només d’independentisme, sinó sobretot de democràcia”, ha sentenciat.  El president del Parlament ha explicat que en el cas de Bassa i Forcadell, els funcionaris no els van comissar la roba ni els objectes de color groc que duien en el moment de l’ingrés, com sí que va passar a Soto del Real amb la resta de presos.  En tot cas –i negant la pregunta d’un periodista- ha afirmat que aquest comportament dels comissaris no es devia a un excés de roba, com apuntava la pregunta, perquè només va afectar les peces de color groc.  Preguntat pels pressupostos, ha recordat que ERC ja ha deixar clars els passos que el govern de Pedro Sánchez ha de fer per obtenir el seu suport. “El que és preocupant és que l’única alternativa que es pot posar sobre la taula és que la situació pot ser molt pitjor”, ha dit.  Segons Torrent, aquesta és “una segona volta del debat de la moció de censura” i ERC “ha de saber què vol Sánchez per aquesta legislatura i com vol abordar el conflicte polític a Catalunya”.

Summary: Torrent a la porta d’Alcalá-Meco: “Forcadell i Bassa representen la voluntat d’un poble que no es rendirà”


Museòlegs i gestors culturals de Catalunya han signat un manifest on denuncien que la retallada del 6% decretada pel Govern i que afecta la cultura és "un toc mortal al sector" i, en concret, als museus, que adverteixen que en molts casos ja estan en "fallida tècnica". "Expressem la nostra més pregona preocupació per la manca de sensibilitat que el Govern del país sembla tenir per la cultura i el patrimoni, palesa en una mesura inacceptable com aquesta", argumenten, per afegir després que les conseqüències que tindrà seran "nefastes". En aquest sentit, reclamen a l'executiu que augmenti el "ridículs" recursos que creuen que té el sector per "la importància i els beneficis" de la cultura i del patrimoni sobre el benestar, la cohesió social i el desenvolupament cultural i econòmic del país.  Els representants del sector demanen, també, poder fer la seva feina amb "garanties d'estabilitat", així com amb els recursos necessaris per fer-ho "amb els nivells d'eficiència i efectivitat que el patrimoni mereix i reclama". A més, també avisen que les institucions més afectades seran les que tenen "un rang i una missió nacionals" i, per tant, depenen dels recursos de la Generalitat, com el Museu Nacional d'Art de Catalunya, el Museu d'Arqueologia de Catalunya, el Museu Nacional de la Ciència i la Tècnica de Catalunya, el Museu d'Art de Girona, el Museu Nacional Arqueològic de Tarragona, la Biblioteca de Catalunya, l'Arxiu Nacional de Catalunya i el Teatre Nacional de Catalunya. Així, lamenten que la mesura suposi "un pas més en un procés de degradació i desballestament de les principals estructures museístiques, artístiques i patrimonials del sistema cultural del país". El manifest ha estat signat per l'Associació de Museòlegs de Catalunya, l'Associació de Professionals de la Gestió Cultural de Catalunya i els Conservadors Restauradors Associats de Catalunya.

Summary: Museòlegs i gestors culturals denuncien que les retallades en cultura són "un toc mortal al sector"


La Unió Sindical Obrera creu que es limita el dret dels treballadors a fer les aturades convocades durant 10 dies de setembre ACN Barcelona.-La Unió Sindical Obrera (USO) ha qualificat "d'abusius" els serveis mínims que, segons el sindicat, el Ministeri de Foment ha decretat per als 10 dies de vaga que els tripulants de cabina de Ryanair han convocat per a tots els aeroports de l'Estat en què opera la companyia irlandesa. Concretament són els dies 1, 2, 6, 8, 13, 15, 20, 22, 27 i 29 de setembre. Segons el sindicat, s'ha decretat que es protegeixin el 100% dels vols no peninsulars, el 60% dels peninsulars i internacionals amb desplaçaments iguals o superiors a les 5 hores, i el 35% dels vols peninsulars de menys de 5 hores.  El sindicat lamenta que el Ministeri de Foment "hagi tornat a mirar en favor de Ryanair" i, en canvi, no ho faci en favor dels 512 treballadors que, segons el sindicat, poden perdre la seva feina pel tancament de bases. "Seguirem defensant el que considerem bàsic: els nostres drets com a treballadors davant de Ryanair, una companyia que fa i desfà segons els seus interessos, sense que cap autoritat li planti cara", ha lamentat el secretari d'organització d'USO Ryanair, Jairo Gonzalo. Els pilots de Ryanair a l'estat espanyol també han convocat vaga diversos dies de setembre, el 19, 20, 22, 27 i 29, que se sumen a les aturades dels tripulants de cabina de la companyia.

Summary: La USO considera "abusius" els serveis mínims de Foment per a la vaga de tripulants de cabina de Ryanair


ERC guanyaria les eleccions del 21-D, segons una enquesta de 'La Vanguardia' publicada aquest dissabte al vespre, amb uns comicis que tindrien una participació rècord, per damunt del 80%. El sondeig indica que la majoria independentista perillaria, ja que Esquerra aconseguiria 45-46 escons, per 14-15 del PDeCAT i una forquilla d'entre 7 i 8 de la CUP. Així, les tres forces independentistes assolirien entre 66 i 69 diputats. La majoria absoluta la marca la ratlla dels 68 escons. L'enquesta, que es fa sota el supòsit que els partits es presentin al 21-D senes cap llista unitària, dona a Cs entre 27-28 diputats, de manera que la força que lidera Inés Arrimadas tornaria a ser la segona de l'hemicicle. En tercer lloc hi hauria el PSC, que obtindria entre 19 i 20 diputats, pels 10-12 del PPC. Catalunya en Comú cauria en la penúltima posició de l'hemicicle, amb 9-10 escons. El sondeig és de GAD3 i s'ha realitzat entre els dies 30 d'octubre i 3 de novembre, per tant, ja amb els vuit consellers del Govern empresonats, segons el rotatiu. La suma de diputats d'ERC i PDeCAT seria d'entre 59 i 61 en aquest sondeig, pels 62 que va obtenir JxSí en les eleccions del 27-S de 2015. L'altre partit independentista, la CUP, passaria dels 10 diputats a aquests 7-8. Així, el bloc independentista passaria dels 72 de l'anterior legislatura als 66-69 que indica el sondeig. Al seu torn, Cs guanyaria entre un i dos escons (en va obtenir 25 fa dos anys), i el PSC pujaria entre tres i quatre diputats. El PPC en podria perdre un o guanyar-ne un altre (en va rebre 11 el 27-S). Catalunya en Comú, que prendria el relleu de CSQP, perdria dos escons respecte els resultats de la coalició que va liderar Lluís Rabell. ERC i PDeCAT sí que sumarien ara una dècima més de vot (39,7%) que JxSí fa dos anys, tot i que les tres formacions independentistes assolirien ara el 46% del sufragi, és a dir, 1.8 punts menys que el 2015. D'altra banda, l'enquesta directa de 'La Vanguardia' també indica que gairebé el 60% dels consultats rebutja les actuacions judicials contra el president Carles Puigdemont i el seu Govern, destituït per l'executiu espanyol. Finalment, més del 56% dels catalans desaprova l'aplicació de l'article 155, tot i que gairebé un 60% dona suport a la convocatòria d'eleccions anticipades, realitzada pel cap del govern espanyol, Mariano Rajoy.

Summary: ERC guanyaria les eleccions del 21-D i perillaria la majoria independentista, segons una enquesta de 'La Vanguardia'


L'alcaldessa de Barcelona, Ada Colau, ha qualificat "d'èxit rotund" el Mobile World Congress 2018 i ha afirmat que "mai s'ha qüestionat" la continuïtat del certamen a la capital catalana. "Tenim un contracte fins el 2023 que mai ningú ha posat en qüestió. El que evidentment demana GSMA és que hi hagi estabilitat i normalitat per al bon funcionament del congrés, com ha succeït en aquesta edició, que ha estat fins i tot millor que les anteriors pel que fa al funcionament de la mobilitat", ha declarat l'alcaldessa durant la valoració del MWC que s'ha fet aquest dijous a la tarda al tancament del certamen. Colau també ha volgut agrair a Fira de Barcelona i GSMA "la feina que s'han fet en aquests dies i en els mesos anteriors a l'esdeveniment", així com a totes les administracions implicades –Ajuntament, Generalitat i Estat- que "s'han coordinat des de la Mobile World Capital per fer del congrés un èxit". L'alcaldessa ha destacat el gran impacte econòmic de l'esdeveniment a la ciutat, però ha valorat especialment "que el treball de tot l'any reverteixi en el conjunt de la ciutat, de l'àrea metropolitana i del país" i ha celebrat actes paral·lels al MWC com la Mobile Week, però també el 4YFN i el YOMO, a més de la visibilitat que el congrés aporta a la ciutat internacionalment. Colau també ha aprofitat per celebrar que la capital catalana ha aprofitat el congrés per llançar la candidatura 5G Barcelona per convertir la ciutat en un camp de proves europeu d'aquesta tecnologia. "Barcelona té tots els elements per ser líder de la Quarta Revolució Industrial i del 5G", ha sentenciat. En aquesta línia, el director de Fira de Barcelona, Constantí Serrallonga, ha coincidit amb Colau en la bona valoració del MWC 2018 i ha destacat que aquesta "ha estat una de les edicions més exitoses que s'han fet mai". Serrallonga ha citat GSMA per dir que "aquest no és un esdeveniment que busca créixer per créixer, sinó que busca la qualitat, i enguany més de la meitat dels assistents són directius de primer nivell". "L'esdeveniment s'ha consolidat i té un gran nivell de qualitat. Estem molt satisfets amb el que ha passat aquests dies a Barcelona, amb llançaments mundials com el de Samsung. El sector de la telefonia mòbil global celebra cada any el seu gran congrés a casa nostra i aquest és un gran avantatge competitiu per les nostres empreses", ha conclòs el director de Fira. Serrallonga també ha posat èmfasi en garantir la continuïtat del MWC a Barcelona de cara a l'edició de 2019 i ha recordat que hi ha un contracte signat amb GSMA fins el 2023. El directiu de Fira també ha agraït el paper de totes les administracions i els serveis públics implicats en el Mobile, així com del sector privat de la ciutat representat especialment per la restauració, els hotels o la mobilitat. "Ens prenem cada edició com un examen, però si fem bé les coses com les hem fet, no hem de patir pel futur", ha sentenciat.

Summary: Colau qualifica "d'èxit rotund" el MWC'18 i afirma que "mai s'ha qüestionat" la continuïtat del certamen a Barcelona


Els Mossos d'Esquadra continuen investigant per esbrinar qui hi ha al darrere  ACN Banyoles.-Un total de sis gossos morts i tres més afectats és balanç d'animals enverinats a la zona del Pla de l'Ametller de Banyoles. El passat dissabte, van saltar les alarmes a través d'una pàgina de Facebook que denunciava la mort de quatre animals per haver menjat carn picada emmetzinada. Arran d'una denúncia, els Mossos d'Esquadra van obrir una investigació i amb l'ajuda de la Policia Local es va precintar la zona on havia succeït. També es van penjar uns cartells informatius que alertaven del risc d'enverinament d'animals domèstics que passegessin per allà. De moment no se sap encara qui hi ha al darrere.  El balanç d'animals enverinats a la zona del Pla de l'Ametller de Banyoles és de 6 gossos morts i 3 afectats més, segons dades de l'Ajuntament de Banyoles que ha donat a conèixer aquest dimecres. Els primers casos van sortir a la llum dissabte passat a través del grup Can Pinsu a la xarxa social Facebook. Es parlava de tres gossos i un gat que haurien mort per menjar carn picada amb verí en aquest espai molt concorregut per usuaris que passegen amb els seus gossos. Finalment, s'ha sabut que el gat no va morir per aquesta causa sinó per un raticida, segons informa aquest mateix grup. Alerten que el verí que ha matat els gossos és desconegut, amb forma de bola negra petita i que té un efecte "fulminant". En quinze minuts, diuen en aquest grup de Facebook, l'animal es mor. És per això que també demanen als afectats que presentin una denúncia i que s'avisi a la policia en cas de qualsevol sospita. Els Mossos d'Esquadra segueixen investigant per esbrinar qui pot ser l'autor i la zona continua precintada, juntament amb cartells informatius que alerten als usuaris del possible enverinament.  Una escola a prop Es dóna el cas que a uns cent metres de la zona ajardinada on hi ha hagut els enverinaments hi ha l'escola Pla de l'Ametller. La direcció del centre no ha enviat cap informació a les famílies alertant de la problemàtica perquè quan es va donar a conèixer la notícia l'escola estava tancada per les vacances de Nadal. Quan dilluns van obrir les portes, es van trobar amb la senyalització i la presència de policia i se'ls va informar  que la zona havia estat degudament netejada. És per això que no han cregut necessari comunicar-ho a les famílies.  Una colònia de gats enverinats a un carrer cèntric Ahir dimarts l'Ajuntament va tenir coneixement d'un altre cas d'enverinament. Es tracta d'una colònia de gats al carrer Alsius de Banyoles, al centre de la ciutat. Es desconeix si és el mateix verí i l'Ajuntament creu que és un fet aïllat que no es pot relacionar amb els casos del Pla de l'Ametller. Segons el grup Can Pinsu, es tractaria d'una colònia de gats esterilitzats, excepte els exemplars més joves.

Summary: El balanç d'animals enverinats al Pla de l'Ametller de Banyoles puja a sis gossos morts i tres afectats


L'Ajuntament de Lleida iniciarà properament el procés de licitació de les places del centre de dia de l'antic convent de Santa Clara, ubicat al Centre Històric, amb la previsió de poder iniciar l'activitat a l'equipament cap al mes d'octubre, segons han indicat des de la Paeria. L'equip de govern està redactant el document que passarà pel Ple del mes de març en què determina demanar a la Generalitat un nou conveni de places concertades per al 2018, "donat que l'acord vigent finalitza i s'ha de renovar". En concret, l'Ajuntament de Lleida demana, per procés administratiu, 30 places per al centre de dia de Santa Clara i 30 més per al centre de Magraners. En la Comissió Informativa de les Polítiques de Drets i Serves a les Persones, per a la Política Cultural, de l’Educació, Esports i de la Participació, celebrada aquest dimecres, el tinent d'alcalde Xavier Rodamilans ha donat a conèixer les previsions i els tràmits que ha fet la Paeria, i els contactes que s'han establert amb la Generalitat al respecte. El rehabilitat convent i jardins de Santa Clara està destinat a usos socials i culturals i actualment és la seu de tres entitats culturals de la ciutat: l'Escola de Música del Sícoris, la coral Shalom i els Castellers de Lleida. Els antics horts s'han adequat com a plaça i espai d'ús públic, obert a la ciutadania. El centre de dia està pendent de posar-se en funcionament a l'espera que es confirmin les places concertades amb la Generalitat i es resolgui el procés de licitació. La setmana passada, el grup municipal d'ERC-Avancem va criticar que, malgrat que les obres estan acabades des del 2015 i l'any passat ja hi havia dotació pressupostària, el govern municipal de la Paeria mantingués l'edifici tancat i sense ús.

Summary: L'Ajuntament de Lleida iniciarà el procés de licitació de les places del centre de dia de Santa Clara


El regidor de l'Ametlla del Vallès ha deixat la secretaria d'Organització en una reunió de la direcció aquesta tarda ACN Barcelona.-El fins ara secretari d'Organització de Podem Catalunya, Jaume Durall, ha decidit postular-se per a la secretaria general de la formació morada. En una reunió de la direcció del partit aquest dilluns a la tarda, el també regidor de l'Ametlla del Vallès (Ametlla en Comú-Entesa) ha renunciat a les responsabilitats com a secretari d'Organització per tal de fer el pas i presentar-se de cara a les primàries que es duran a terme entre el 20 i el 23 de setembre, segons han informat fonts del partit. De fet, fins el 12 de setembre hi ha temps per a la inscripció de precandidatures per liderar el partit i rellevar així Xavier Domènech, que va renunciar a tots els càrrecs la setmana passada. A partir del dia 13 es podran començar a presentar avals individuals –del 13 al 16- i dels espais col·legiats del partit –del 17 al 18-, fins que, el 19 de setembre es formalitzin les candidatures a la secretaria general. Els resultats de les primàries, el 24 de setembre.

Summary: Jaume Durall es postula per a la secretaria general de Podem


La gironina Construccions Rubau aixecarà un hospital oncològic ala ciutat boliviana d'El Alto. L'empresa ha guanyat l'adjudicació del concurs per al nou complex sanitari, on hi haurà 154 llits i oferirà serveis ambulatoris, hospitalització, suport diagnòstic i tractament. L'edifici, promogut pel Ministeri de Salut del país sud-americà, s'emmarca dins un programa per millorar l'accés a la salut dels habitants d'El Alto. El nou hospital oncològic, finançat pel Banc Americà de Desenvolupament (BID), suposarà una inversió de 31,7 milions de dòlars (aproximadament, 29,72 MEUR). Amb el nou hospital a Bolívia, Construccions Rubau suma una obra més dins la seva cartera de projectes internacionals. La constructora ja treballa a Mèxic, Colòmbia, Perú, Polònia, Sèrbia, Macedònia i Bòsnia. Construccions Rubau s'encarregarà d'aixecar el nou centre hospitalari oncològic de l'Hospital El Alto Sur. L'edifici, que promou el govern de Bolívia, forma part del programa per millorar l'accés als serveis sanitaris per als habitants de la ciutat. El projecte el finança el Banc Americà de Desenvolupament i suposarà una inversió de 37 milions de dòlars.  El nou complex hospitalari acollirà 154 llits i oferirà serveis ambulatoris, hospitalització (amb àrees dividides per especialitats i subespecialitats), suport diagnòstic i tractament. Funcionarà 24 hores tots els dies de l'any. L'hospital oncològic d'El Alto també acollirà unitats de docència i investigació i es coordinarà amb altres centres de primer i segon nivell per a casos d'emergència. Per a Rubau, el projecte suposa sumar una obra més a tots aquells centres sanitaris que ja porten el seu segell. I no només això, sinó també assegurar la presència internacional de la constructora gironina. Equipaments sanitaris En terreny sanitari, la firma està construint actualment una clínica maternoinfantil a Colòmbia. El complex es troba a la ciutat d'Ibagué (al centre-occident del país), i un cop s'inauguri permetrà unificar en un sol edifici tota l'atenció i els serveis maternoinfantils (com ara les urgències, la UCI, cirurgies, obstetrícia, quimioteràpia o hospitalització). A Catalunya, Construccions Rubau també està construint equipaments sanitaris. En aquest cas, a Barcelona, on es fa càrrec de les obres de la Clínica CIMA o de les del CAP i residència per a persones amb disminució a la Via Augusta. Cartera internacional Fundada el 1968 a Girona, Construccions Rubau centra l'activitat en les àrees de construcció, concessionària i immobiliària. En els darrers anys, l'empresa ha potenciat molt la seva branca internacional. Sobretot, a la zona dels Balcans i a l'Amèrica del Sud. Actualment la constructora treballa en obres a Polònia, Sèrbia, Macedònia, Bòsnia, Mèxic, Colòmbia, Perú i Bolívia. Entre les adjudicacions més recents, Construccions Rubau s'ha fet amb els contractes per construir la carretera transversal de Boyacá o una torre de 40 pisos a Cali (totes dues obres, a Colòmbia), L'empresa també és al darrere dels projectes de l'Assemblea Plurinacional de Bolívia o les 'Cocheras' del metro de Mèxic. Als Balcans i a Polònia, Construccions Rubau hi porta a terme projectes tant ferroviaris com de carreteres.  A més, la firma gironina participa ara en licitacions per a grans concessions a països com Mèxic o el Perú.

Summary: La gironina Construccions Rubau aixecarà un hospital oncològic a Bolívia que suposarà una inversió de 29,72 MEUR


El ministre d'Hisenda, Cristóbal Montoro, ha anunciat que està estudiant algunes deduccions de l'Impost sobre la Renda de les Persones Físiques (IRPF) per al 2018. "Hi estem treballant però és prematur poder-ne dir res, estem estudiant els marges per portar-ho al pressupost del 2018", ha explicat el ministre a la roda de premsa posterior al Consell de Política Fiscal i Financera. Montoro ha deixat clar que ho estan estudiant "amb extrema prudència" perquè aquesta mesura no ha d'afectar els objectius de dèficit públic. El govern espanyol aprovarà dilluns en un Consell de Ministres extraordinari el sostre de despesa per al 2018 i està buscant suports. El grup de C's ha supeditat el seu vot favorable al fet que, precisament, el govern apliqui deduccions en aquest impost, especialment als trams que afecta a les classes mitges.

Summary: Montoro estudia aplicar algunes deduccions de l'IRPF per al 2018


La platja de Gavà (Baix Llobregat) ha revalidat per sisè any consecutiu la 'Q' de Qualitat Turística que atorga l'Institut per a la Qualitat Turística Espanyola (ICTE). El distintiu, que han obtingut un total de 12 platges catalanes, acredita la qualitat del servei de les instal·lacions ubicades a la platja i de la seva gestió. Així, l'ICTE ha valorat positivament els serveis de neteja; els dispositius de seguretat, salvament i primers auxilis; els serveis d'informació; els accessos a la zona de bany, els serveis higiènics, i els serveis dels establiments d'oci. Amb la ratificació de la 'Q' de Qualitat Turística i la recuperació aquest estiu de la Bandera Blava, la platja de Gavà garanteix als seus visitants els màxims estàndards de qualitat.  Entre les novetats d’aquesta temporada de banys a la platja de Gavà que han contribuït a obtenir un any més la 'Q' de Qualitat Turística en destaca el Punt d’Informació Turística, ubicat en un mòdul nou i funcional a tocar del monument de la Vela, on el visitant pot trobar tota la informació de l’oferta cultural, gastronòmica, comercial i de lleure de Gavà així com un plànol on es detallen tots els punts d’interès. El dispositiu de vigilància, salvament i socorrisme també ha incorporat nous serveis com ara la cadira de vigilància del carrer de Pals i un vestuari per a persones minusvàlides al carrer de Premià, on també s’ha reubicat a la sorra el lloc de socors. Aquest estiu també s'ha posat en marxa el Pla de Mobilitat Sostenible a la Platja per minimitzar els embussos i els problemes d’estacionament. Una de les accions incloses en aquest pla va ser la posada en servei, durant els caps de setmana i festius de juny i juliol, d’un servei de bus llançadora gratuït entre el Parc Comercial Barnasud i la platja. Altres accions incloses al pla municipal i que es mantindran durant tota la temporada de platja han estat l’habilitació d’una zona d’estacionament regulat a l’avinguda Europa número 36 amb capacitat per a 115 vehicles; el reforç de la vigilància policial i del servei de grua, a més de la instal·lació d’un dipòsit de vehicles a l’avinguda d’Europa i un nou 'bicibox' per promoure l’ús de la bicicleta per anar a la platja.

Summary: La platja de Gavà revalida per sisè any consecutiu la 'Q' de Qualitat Turística


La Policia Local de Manresa ha detingut aquest dijous a la matinada un home de 31 anys i veí de Castellbell i el Vilar per conduir drogat i amb una ordre judicial de detenció. Els fets han tingut lloc en un control rutinari a la Plaça Valldaura a quarts de dues de la matinada quan els agents han apreciat que el conductor d'un vehicle presentava símptomes de trobar-se sota els efectes d'alguna substància tòxica. Després de realitzar-li les proves de detecció, l'home ha donat positiu en cànnabis, cocaïna i amfetamines. L'individu no ha pogut acreditar estar en possessió del carnet de conduir i, en el moment que els agents han comprovat les dades, el sistema informàtic policials els ha alertat que el vehicle no disposava d'assegurança i que el conductor tenia diversos requeriments judicials. Un d'aquests requeriments era una ordre de detenció d'un jutjat de Madrid. Per aquest motiu l'home ha estat detingut i posat a disposició judicial.

Summary: Detenen a Manresa un conductor per circular drogat i amb una ordre judicial d'arrest